# Natrojarosita

La natrojarosita és un mineral que pertany al grup i al supergrup alunita, de la classe dels sulfats que rep el seu nom de la seva composició química i de la seva similitud amb la jarosita. Va ser descoberta l'any 1902 a Soda Springs Valley, Nevada, Estats Units.

## Característiques

La natrojarosita és un sulfat de ferro i sodi, amb fórmula NaFe₃(SO₄)₂(OH)₆. Cristal·litza en el sistema trigonal formant normalment crostes formades per petits cristalls. També s'hi troba em masses terroses o en pols. Forma cristalls pseudo-cúbics {01_12} o aplanats {0001} amb un esquema hexagonal. La seva duresa a l'escala de Mohs oscil·la entre 2,5 i 3,5. Té una lluentor vítria o mat, exfoliació perfecta en {0001} i fractura concoidal. Pertany al grup alunita, i forma una sèrie de solució sòlida amb la jarosita.
Segons la classificació de Nickel-Strunz, la natrojarosita pertany a «07.BC: Sulfats (selenats, etc.) amb anions addicionals, sense H₂O, amb cations de mida mitjana i gran» juntament amb els següents minerals: d'ansita, alunita, ammonioalunita, ammoniojarosita, argentojarosita, beaverita-(Cu), dorallcharita, huangita, hidroniojarosita, jarosita, natroalunita-2c, natroalunita, osarizawaïta, plumbojarosita, schlossmacherita, walthierita, beaverita-(Zn), ye'elimita, atlasovita, nabokoita, clorothionita, euclorina, fedotovita, kamchatkita, piypita, klyuchevskita, alumoklyuchevskita, caledonita, wherryita, mammothita, linarita, schmiederita, munakataita, chenita, krivovichevita i anhidrocaïnita.

## Formació i jaciments

Es forma típicament a la zona oxidada dels jaciments minerals d'alteració de la pirita en presència de sodi; rarament com un sublimat volcànic. Sol trobar-se associada a altres minerals com: guix, alunita, jarosita i plumbojarosita.
Als territoris de parla catalana ha estat descrita a Bruguers (Gavà, Baix Llobregat), a la pedrera del turó de Montcada (Montcada i Reixac, Vallès Occidental), a la mina de Les Ferreres (Camprodon, Ripollès), i a la mina San Miguel (Ribes de Freser, Ripollès).

## Referències

* ↑ «Natrojarosite» (en anglès). Mindat. [Consulta: 28 febrer 2015].
* ↑ «Alunite Group» (en anglès). Mindat. [Consulta: 28 febrer 2015].
* ↑ «Jarosite-Natrojarosite Series» (en anglès). Mindat. [Consulta: 28 febrer 2015].
* ↑ «Natrojarosite» (en anglès). Handbook of mineralogy. [Consulta: 28 febrer 2015].
* ↑ Calvo Rebollar, Miguel. Minerales y Minas de España. Vol. VI. Sulfatos (Seleniatos, Teluratos), Cromatos, Molibdatos y Wolframatos.. Madrid: Escuela Técnica Superior de Ingenieros de Minas de Madrid. Fundación Gómez Pardo., 2014 [Consulta: 21 novembre 2023].
* ↑ Joan Rosell, Josep L. Garrido «Minerals from Montcada Hill Quarry.Barcelona, Catalonia, Spain». Mineral Up, 2, 2006 [Consulta: 21 novembre 2023].
* ↑ Rosell Riba, Joan; Díaz-Acha, Yael; Ibáñez Insa, Jordi; Campmany i Guillot, Josep. Mines i minerals de la serra de Les Ferreres, les mines de Rocabruna. Grup Mineralògic Català, 2022. ISBN 978-84-09-47312-0 [Consulta: 21 novembre 2023].
* ↑ Pedro Mingueza, Joan Rosell-Riba, David Ruiz-Corominas, Jordi Ibáñez-Insa, Albert Vaquero, Valentín Bártulos «Estudi mineralògic de la mina "San Miguel", Ribes de Freser, el Ripollès, Girona, Catalunya, Espanya». Mineralogistes de Catalunya, 2, 2022, pàg. 3-38 [Consulta: 21 novembre 2023].